Up-96/98
Natisni
Opravilna št.:
Up-96/98
Datum odločitve:
15. 7. 1998
ECLI:
ECLI:SI:USRS:1998:Up.96.98
Akt:
Ustavna pritožba M. O. zoper sklep Višjega sodišča v Ljubljani št. III Cp 643/97 z dne 12.11.1997 v zvezi s sklepom Okrajnega sodišča v Kranju št. I I 792/94 z dne 12.2.1997 in zoper sklep Okrajnega sodišča v Kranju št. I I 792/94 z dne 12.3.1998
Izrek:
Ustavna pritožba M. O. zoper sklep Višjega sodišča v Ljubljani v zvezi s sklepom Okrajnega sodišča v Kranju in zoper sklep Okrajnega sodišča v Kranju se zavrže.
Evidenčni stavek:
Ker si z vložitvijo nedovoljenega pravnega sredstva pritožnik ne varuje roka za vložitev ustavne pritožbe, začne ta rok teči tedaj, ko je bila pritožniku vročena odločba o zadnjem dovoljenem pravnem sredstvu.
Ker zoper sklep o zavrženju revizije pritožnica ni vložila pravnih sredstev, je Ustavno sodišče ustavno pritožbo zavrglo.
Geslo:
Ustavna pritožba, rok za vložitev.

Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 51., 1. in 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
15. 4. 1998
Vrsta odločitve:
sklep
Vrsta rešitve:
zavrženje
Dokument:
US19058
Up-96/98
15.7.1998
S K L E P
Ustavno sodišče je v postopku za preizkus ustavne pritožbe M. O. z L. na seji senata dne 15. julija 1998
s k l e n i l o :
Ustavna pritožba M. O. zoper sklep Višjega sodišča v Ljubljani št. III Cp 643/97 z dne 12.11.1997 v zvezi s sklepom Okrajnega sodišča v Kranju št. I I 792/94 z dne 12.2.1997 in zoper sklep Okrajnega sodišča v Kranju št. I I 792/94 z dne 12.3.1998 se zavrže.
O b r a z l o ž i t e v
1. S prvostopnim sklepom št. I I 792/94 z dne 12.2.1997 je sodišče zavrnilo ugovor pritožnice zoper sklep o izvršbi. Z drugostopnim sklepom št. III Cp 643/97 z dne 12.11.1997 je bila zavrnjena pritožba zoper prvostopni sklep. S sklepom št. I I 792/94 z dne 12.3.1998 pa je bila zavržena revizija zoper prvi dve odločbi. Ker naj bi isto zadevo vodili dve sodnici, naj bi bila kršena določba 31. člena Ustave. Ker naj bi sodnica samovoljno in pristransko vodila zadevo I I 792/94, naj bi bila kršena pravica do sodnega varstva iz 23. člena Ustave. Ker naj bi bila izvršba opravljena pred prejetjem pritožbenega sklepa, naj bi bila kršena pravica do pravnega sredstva (25. člen Ustave). Ker niso bili upoštevani dokazi v pritožničino korist, naj bi bila kršena tudi določba 29. člena Ustave.
2. Po Zakonu o Ustavnem sodišču (Uradni list RS, št. 15/94) se ustavna pritožba lahko vloži, ko so izčrpana vsa pravna sredstva (51. člen), vložiti pa jo je potrebno v šestdesetih dneh od vročitve izpodbijanega posamičnega akta.
3. Ustavno sodišče je že večkrat odločilo, da si z vložitvijo nedovoljenega pravnega sredstva pritožnik ne varuje roka za vložitev ustavne pritožbe. V obravnavani zadevi je bila pritožničina revizija zoper sklepa prvostopnega in drugostopnega sodišča zavržena kot nedovoljena. Rok za vložitev ustavne pritožbe zoper ta dva sklepa je torej začel teči že z vročitvijo sklepa pritožbenega sodišča, to je dne 19.1.1998.
Ustavna pritožba, vložena 15.4.1998, je zato prepozna.
4. Zoper sklep z dne 12.3.1998, s katerim je sodišče zavrglo revizijo, pritožnica ni vložila pritožbe. Ker ni izčrpala vseh pravnih sredstev, je Ustavno sodišče ustavno pritožbo tudi v tem delu zavrglo.
5. Senat Ustavnega sodišča je sprejel ta sklep na podlagi prve in druge alinee prvega odstavka 55. člena ZUstS v sestavi: predsednica senata dr. Dragica Wedam - Lukić in sodnika mag. Matevž Krivic ter Franc Testen.
Predsednica senata
dr. Dragica Wedam - Lukić